ജോജുവിന്റെ കാര് തകര്ത്ത സംഭവം: പ്രതി ജോസഫിന്റെ ജാമ്യഹര്ജി വീണ്ടും തള്ളി കൊച്ചി: നടന് ജോജു ജോര്ജിന്റെ വാഹനം തകര്ത്ത കേസില് അറസ്റ്റിലായ പ്രതി ജോസഫിന്റെ ജാമ്യാപേക്ഷ കോടതി തള്ളി. എറണാകുളം സിജെഎം കോടതിയാണ് ജാമ്യാപേക്ഷയില് വിധി പറഞ്ഞത്. പൊതുജനങ്ങളെ ബുദ്ധിമുട്ടിലാക്കിയാണ് റോഡ് ഉപരോധം നടത്തിയതെന്നും പ്രതിക്ക് ജാമ്യം നല്കരുതെന്നും പ്രോസിക്യൂഷനും ആവശ്യപ്പെട്ടിരുന്നു. ഇത് രണ്ടാം തവണയാണ് കേസില് ജോസഫിന് ജാമ്യം നിഷേധിക്കുന്നത്. കഴിഞ്ഞ ദിവസം എറണാകുളം ജുഡീഷ്യല് ഫസ്റ്റ് ക്ലാസ് കോടതിയും ജോസഫിന്റെ ജാമ്യാപേക്ഷ തള്ളിയിരുന്നു. ഇതിനിടെ കേസില് മറ്റൊരു പ്രതി കൂടി പോലീസ് പിടിയിലായിരുന്നു. യൂത്ത് കോണ്ഗ്രസ് പ്രവര്ത്തകനും തൃക്കാക്കര സ്വദേശിയുമായ ഷെരീഫാണ് അറസ്റ്റിലായത്. ഇതോടെ കേസില് രണ്ടാമത്തെ അറസ്റ്റ് രേഖപ്പെടുത്തി. എഫ്ഐആര് പ്രകാരം ആറ് ലക്ഷം രൂപയുടെ നഷ്ടമാണ് ആക്രമണത്തില് കാറിന് സംഭവിച്ചിരിക്കുന്നത്. സംഭവത്തില് എട്ട് പേര്ക്കെതിരെ ജാമ്യമില്ലാ വകുപ്പ് ചുമത്തി കേസ് രജിസ്റ്റര് ചെയ്തിരുന്നു. റോഡ് ഉപരോധം നടത്തിയ 15 പേര്ക്കെതിരെയും കേസെടുത്തിട്ടുണ്ട്. ഉപരോധം ചോദ്യം ചെയ്തതിനെ തുടര്ന്ന് നടന് ജോജുവിന്റെ കാര് തകര്ക്കുകയായിരുന്നു. തുടര്ന്ന് സംഭവത്തില് നിരവധി കോണ്ഗ്രസ് നേതാക്കള്ക്കെതിരെ ജോജു പരാതി നല്കിയിരുന്നു.